Veiligheidswag vas wat glo met miljoene verdwynArgieffoto ŉ Veiligheidswag (45) het Maandag vlugtig in die landdroshof in Kempton Park, Gauteng, verskyn nadat hy glo met miljoene rande verdwyn het. Lt.kol. Philani Nkwalase, woordvoerder van die Valke, sê drie wagte van die Fidelity Services Group, onder wie die beskuldigde, het op 5 April geld by kitsbanke in die omgewing van Selby in Johannesburg op- en afgelaai. Hulle is daarna met die oorblywende geld terug na die maatskappy se perseel in Edenvale. “Een van die wagte is by die ingang van die perseel afgelaai. Die wag wat die geldwa bestuur het, het die voertuig binne die perseel parkeer. Die derde wag het glo die geldsak in sy private voertuig gelaai en die perseel verlaat. Hy het nooit weer teruggekeer werk toe nie,” sê Nkwalase. Die wag is glo nooit deursoek toe hy die perseel verlaat het nie. ŉ Saak van diefstal is by die Valke aanhangig gemaak en die wag is Saterdag in hegtenis geneem. Die Valke het ook op sy voertuig, waarmee hy met die geld gevlug het, beslag gelê.